section_heading: Kralj Rikard III.
paragraph_text: Rikard se nastojao odlikovati kao pobožan i vješt vladar, vojskovođa i organizator, no ni u jednom trenutku svoje vladavine nije zadobio povjerenje visokog plemstva koje ga nije smatralo zakonito izabranim kraljem. Nakon preuzimanja krune i pretpostavljenog ubojstva mladog kralja Eduarda V. i njegova brata Rikarda, uklonio je utjecaj klana Woodville (obitelji kraljice Elizabete, udovice pokojnog Edvarda IV.), ali je i dalje bio politički vrlo ranjiv jer je svojim sumnjivim preuzimanjem vlasti podijelio do tada ujedinjene pripadnike i pobornike kuće York.